Gruvonds: 14 lyke in wit sakke langs Orkney-pad | Netwerk24
Deur Susan Cilliers 15 Junie 2021 18:44
Die polisie Dinsdag op die toneel waar lyke langs 'n pad in Orkney gevind is. Foto: SAPD
Die polisie het Dinsdag omstreeks 11:00 'n oproep gekry nadat 14 lyke in wit sakke langs die Ariston-pad gekry is.
Volgens brig. Sabata Mokgwabone, polisiewoordvoerder in Noordwes, is vyf lyke Maandagaand naby 'n ventilasieskag van skag 6 by die ou Orkney-myn gekry. Die ventilasieskag is naby die Lourenspark-woonbuurt in Orkney. " 'n Sesde lyk is Dinsdag ook daar ontdek," sê Mokgwabone.
Hy het Dinsdagmiddag laat telefonies van die toneel waar die lyke langs die Ariston-pad gevind is, gesê baie aspekte is nog onduidelik. "Dis nie seker wanneer die mense dood is nie, maar hulle is vermoedelik zama-zamas. Die polisie se forensiese afdeling het die lyke weggeneem vir lykskouings sodat onder meer die oorsaak van hul dood bepaal kan word."
Die Klerksdorp Record het in 'n plasing op die koerant se Facebook-blad geskryf die onwettige mynwerkers het moontlik gesterf in 'n gasontploffing omtrent drie weke gelede in die myn. Die polisie kan dit egter nog nie bevestig nie.
Onwettige mynbedrywighede, veral by skag 6, vier hoogty in Orkney sedert die myn daar 'n paar jaar gelede toegemaak het.